Brand Events á Akureyri og Samband íslenskra framhaldsskólanema hafa undirritað samning um framkvæmd Söngkeppni framhaldsskólanema árið 2020 . Þetta verður í 30. skipti sem keppnin fer fram og í 10. sinn sem hún verður haldin á Akureyri . “ Keppnin hefur fest sig vel í sessi og hefur verið stökkpallur fyrir fjölmargt tónlistarfólk gegnum árin . Það er okkur mikill heiður að fá að halda keppnina aftur á þessu stóra afmælisári , ” segir Hlynur Þór Jensson , framkvæmdastjóri Söngkeppninnar 2020 , en hann stýrði keppninni fyrst árið 2003 og hefur komið að framkvæmd margra söngkeppna og stórra sjónvarpsviðburða . Jóhanna Steina Matthíasdóttir , forseti Sambands íslenskra framhaldsskólanema og Hlynur Þór Jensson framkvæmdastjóri keppninnar við undirritun samningsins . Söngkeppni framhaldskólanna hefur vaxið mikið á þessum 30 árum og er langur listi þeirra tónlistarmanna sem hafa stigið sín fyrstu skref á stóra sviðinu þar gegnum árin . Má þar nefna Glowie , Sölku Sól , Pál Óskar , Eyþór Inga og Hjaltalín . Jóhanna Steina Matthíasdóttir , forseti Sambands íslenskra framhaldsskólanema segir nú þegar farið að bera á tilhlökkun nemenda fyrir keppninni í vor enda leggi skólarnir oft mikið í sína innanskólakeppni . „ Í mörgum skólum er þetta hápunktur vetrarins þar sem afar efnilegir nemendur , söngvarar framtíðarinnar , etja kappi hver við annan og því valið um hver fari í stóru keppnina fyrir hönd skólanna , oft erfitt en líka mjög skemmtilegt , ” segir Jóhanna . “ Það hefur verið áhugavert að kafa í sögu keppninnar í undirbúningi þessa afmælisárs og mikið verðmæti fyrir menningarlíf okkar Íslendinga að þessi keppni hafi lifað öll þessi ár . Í gegnum forkeppnir skólanna og aðal keppnina fá mörg hundruð ungmenna á hverju ári tækifæri til að koma fram eða stýra tæknimálum í metnaðarfullum viðburðum . Það er verðmætur skóli fyrir marga . ” segir Hlynur .